《送晁以道》
宋代·王安中

人才限南北，河岳日边徼。异时颇自振，以远得轻笑。

顾我尚友心，与渠不同调。吾州向虽陋，属令文元肖。

仙凫谢云罗，雪浪涌海峤。问山如登天，翰墨相焜耀。

高标快目击，胜语醒耳剽。永怀种秫潜，不翅憩棠召。

八年杖屦隔，坐睡梦嵩少。何人似严陵，寒滩理幽钓。

无因接孙登，半岭听清啸。渐恐落流俗，中夜回光照。

倒海觅三珠，更复得二妙。风埃邺王城，晚从折简召。

仓曹宾客次，玉立见孤峭。神锋森挺脱，俛嘿愿还鞘。

至今牛斗间，宝气干两曜。伯宜承华勋，仲合典书诏。

翩翩谁辈行，官职忽哄叫。美须草未斗，好面丧可吊。

斯人但寂寞，瑚琏不荐庙。我尝当馈叹，吞愤类牛噍。

渊龙岂易扰，遽敢议处劭。念昔忝闻道，锐甚冠始醮。

百忧荒寸田，孰与耕新烧。区区冀有获，韅鞅鞭复掉。

端来求代公，兀守信麦漂。便将涂六凿，风籁息号窍。

政自畏攀援，拄颊遭诟谯。一官涕唾了，得失已悬料。

囊中餐玉法，朝饥傥能疗。纵无钱买山，解有杖荷蓧。

从公问箕颍，策足事游眺。共待四明归，重丐一言要。

作者简介：王安中(1075～1134) 北宋末、南宋初词人。字履道，号初寮。中山阳曲（今山西太原）人。年青时曾从师苏轼、晁说之。晁教以为学当谨初，故牓其室为初寮。哲宗元符三年(1100)进士。徽宗时历任翰林学士、尚书右丞。以谄事宦官梁师成、交结蔡攸获进，又附和宦官童贯、大臣王黼，赞成复燕山之议，出镇燕山府。后又任建雄军节度使、大名府尹兼北京留守司公事。靖康初，被贬送象州安置。高宗即位，又内徙道州，复任左中大夫，不久去世。